AngoSat 2

AngoSat 2 on Angolalle rakennettu, lokakuussa 2022 laukaistu geostationaarinen tietoliikennesatelliitti, joka korvasi vikaantuneen AngoSat 1 -satelliitin. AngoSat 2 on suuren tietoliikennekapasiteetin satelliitti (HTS), joka on suunniteltu palvelemaan Afrikan mannerta ja eteläistä Eurooppaa; erityisesti on keskitytty eteläiseen Afrikkaan.
Venäläinen valmistaja ja Venäjän valtio rakensi AngoSat 2:n hyvityksenä ennen käyttöönottoa menetetystä AngoSat 1 -satelliitista. Satelliitin valmistajaksi kerrottiin aluksi RKK Energija, mutta Venäjän avaruusteknologiakonserni Roskosmos siirsi hankevastuun vuoden 2019 viimeisellä neljänneksellä avaruusteknologiayhtiö Rešetnjoville. AngoSat 2-satelliitti on Rešetnjovin koetellun Express-satelliittirungon 1000SN-mallia oleva suuri tietoliikennesatelliitti. Osana sen valmistamista satelliittirunko lähetettiin Airbus-konsernin tuotantotiloihin Länsi-Eurooppaan, jossa satelliittiin liitettiin tietoliikennetoimintojen hyötykuorma. Valmiin satelliitin painoksi valmistaja ilmoittaa 1 875 kilogrammaa. Satelliitti laukaistiin Baikonurin kosmodromista 12. lokakuuta 2022 kello 15 UTC Roskosmos-konsernin Proton M -kantoraketilla.
Satelliitti jatkoi suunnitellusti kohti satelliitille suunniteltua sijoituspaikkaa. Satelliitti on Angolan kansallisesta avaruusohjelmasta vastaavan GGPEN:n (Gabinete de Gestão do Programa Espacial Nacional) omaisuutta. Angolan avaruusjärjestö GGPEN julkisti satelliitin seurantasivun kolmisen viikkoa laukaisun jälkeen. Satelliitti löytyy geostationaariselta radalta kohdasta 23,0 astetta itäistä pituutta eli Kongon demokraattisen tasavallan yläpuolelta.
Angosat-2:n hyötykuorma sisältää useita tietoliikennelaitteistoja:
C-taajuusalueen kanavat soveltuvat muun muassa kiinteän ja liikkuvan tietoliikenteen tai digitaalitelevisiosignaalin välittämiseen. Ku-taajuuskaistaa mahdollistaa esimerkiksi laajakaistaisen internetin käyttämisen.
Tammikuussa 2023 Angolan presidentti João Lourenço vihki AngoSat 2 -satelliittiseuranta-aseman, joka oli sijoitettu Angolan avaruusjärjestö GGPEN:n tontille Luandan Fundan alueella. Sittemmin on uutisoitu satelliitin käytäjistäkin; esimerkiksi 150 Angolan kunnasta tai kunnanosasta, jotka ovat suhteellisen pienikokoisen VSAT-lautasantennin kautta ottaneet satelliittivälitteisen internetin ja muita tietoliikennepalveluja käyttöönsä. Satelliittipohjainen internet on mahdollistanut esimerkiksi syrjäseutujen tien- ja talonrakennushankkeista kuvatun droneaineiston lähettämisen tarkasteltavaksi tekoälyllä tuettuun sovellukseen. Toisessa sovelluksessa on voitu kartoittaa ja seurata viljelyalueita, tunnistaa automaattisesti viljelykasvit ja arvioida sadon kehittymistä. Angolassa pyritään hyödyntämään satelliittisektoria kestävän kehityksen tavoiteiden saavuttamiseksi. Esimerkiksi valtiollisen Sonangol-konsernin omistama puhelinyhtiö MS Telecom markkinoi AngoSat 2:n käyttöä uusille kuluttaja- ja yritysasiakkaille. Kriittisissä puheenvuoroissa hallituksen satelliittihanketta on luonnehdittu eräänlaiseksi valkoiseksi norsuksi, kun AngoSat 2 ei hallituksen lupausten vastaisesti mullistanut angolalaisten elämää, jossa internetpalvelujen ja mobiiliverkon toimivuus on asteettain heikentynyt.